गोवंश बचाने को संतों की सीख
Updated Tue, 18 Sep 2012 12:00 PM IST
देहरादून। राजधानी में चल रही गोकथा के दूसरे दिन भी संत गोपालमणि ने गाय के गुणों का बखान किया। कहा कि वैज्ञानिक प्रयोगों ने भी गाय की महत्ता को स्वीकार किया है। कुछ स्वार्थी लोगों के कारण गोवंश खतरे में है। इसे बचाने के लिए सामूहिक प्रयास की जरूरत है।
श्री गोकथा आयोजन समिति की ओर से परेड ग्राउंड में आयोजित गोकथा में दूसरे दिन गोवंश की लगातार घटती संख्या पर चिंता जताई गई। इसके साथ ही कहा गया कि गाय सिर्फ स्वार्थ सिद्धी का साधन नहीं है। प्रवचन करते हुए संत गोपालमणि ने कहा कि सनातन धर्म में जन्म से लेकर मृत्यु तक का कोई भी संस्कार गो-मूत्र और गो-दुग्ध के बिना संपन्न नहीं हो सकता। भगवान श्रीराम और श्रीकृष्ण की भी इष्ट गोमाता ही थीं। उन्होंने कहा कि इतनी महत्व की गाय के संरक्षण की दिशा में पर्याप्त प्रयास नहीं किए जा रहे हैं। उन्हें खुले में छोड़ दिया जाता है और वे कूड़ा-कचरा, पॉलीथिन खातीं है। इसे रोकने के लिए निजी स्तर पर भी प्रयास की आवश्यकता है। संत ने कहा कि
गोकथा का उद्देश्य जन-जन को इस बारे में जागरूक बनाना है। शोध से साबित हुआ है कि गोदुग्ध के सेवन से बुद्धि का विकास होता है। प्रवचन के दौैरान संत गोपालमणि ने 'छोटी-छोटी गइयां, छोटे-छोटे ग्वाल' जैसे भजनों से श्रोताओं को झूमने पर विवश कर दिया। इससे पूर्व बाल व्यास सीताशरण ने गो-महिमा का बखान किया। इस मौके पर पहाड़ों पर आई आपदा से पीड़ित लोगों की मदद के लिए राहत सामग्री दिए जाने की अपील भी की गई।
कार्यक्रम में मनोहर लाल जुयाल, सूर्यकांत धस्माना, बलबीर सिंह, आचार्य विपिन जोशी, अशोक मिश्रा आदि मौजूद रहे।
Write a Comment | View Comments